*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 31ης Μαΐου 1988

για την επέκταση, σε πρόσωπα από ορισμένες χώρες ή εδάφη, της νομικής προστασίας των τοπογραφιών των ημιαγωγών

(88/311/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 87/54/ΕΟΚ του Συμβουλίου της 16ης Δεκεμβρίου 1986 σχετικά με τη νομική προστασία των τοπογραφιών των ημιαγωγών (1), και ιδίως το άρθρο 3 παράγραφος 7,

την πρόταση της Επιτροπής,

Εκτιμώντας:

ότι το δικαίωμα προστασίας των τοπογραφιών προϊόντων ημιαγωγών στην Κοινότητα ισχύει για τα πρόσωπα στα οποία παρέχεται προστασία σύμφωνα με το άρθρο 3 παράγραφοι 1 έως 5 της οδηγίας 87/54/ΕΟΚ·

ότι το δικαίωμα προστασίας μπορεί να επεκταθεί στα πρόσωπα που δεν δικαιούνται προστασίας βάσει των εν λόγω διατάξεων, με απόφαση του Συμβουλίου·

ότι η επέκταση της προστασίας πρέπει, κατά το δυνατό, να αποφασίζεται για το σύνολο της Κοινότητας·

ότι φαίνεται επί του παρόντος σκόπιμη η επέκταση της προστασίας σε προσωρινή βάση, έτσι ώστε να μπορέσουν να δημιουργηθούν σε αυτό το διάστημα οι προϋποθέσεις για τη χορήγηση απεριόριστης αμοιβαίας προστασίας·

ότι ένας από τους παράγοντες στους οποίους βασίζεται η παρούσα απόφαση είναι ότι οι χώρες ή τα εδάφη που έχουν την κατάλληλη νομοθεσία θα συνεχίσουν να παρέχουν προστασία στις τοπογραφίες προϊόντων ημιαγωγών σύμφωνα με το εθνικό τους δίκαιο και θα επεκτείνουν αυτή την προστασία στα πρόσωπα από τα κράτη μέλη της Κοινότητας που απολαύουν του δικαιώματος προστασίας βάσει της οδηγίας 87/54/ΕΟΚ·

ότι η παρούσα απόφαση βασίζεται επίσης στην εκτίμηση ότι οι χώρες ή τα εδάφη που δεν διαθέτουν ακόμη την κατάλληλη νομοθεσία θα τη θεσπίσουν και θα την επεκτείνουν ευθύς μόλις τούτο καταστεί δυνατόν στα πρόσωπα από τα κράτη μέλη της Κοινότητας που απολαύουν του δικαιώματος προστασίας βάσει της οδηγίας 87/54/ΕΟΚ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα κράτη μέλη επεκτείνουν το δικαίωμα προστασίας βάσει της οδηγίας 87/54/ΕΟΚ στα φυσικά πρόσωπα που είναι υπήκοοι των χωρών ή των εδαφών που εμφαίνονται στο παράρτημα ή τα οποία έχουν τη συνήθη διαμονή τους στο έδαφος μιας από αυτές τις χώρες ή τα εδάφη.

Η επέκταση αυτή εφαρμόζεται επίσης σε εταιρείες και άλλα νομικά πρόσωπα μιας χώρας ή εδάφους που εμφαίνεται στο παράρτημα, τα οποία έχουν πραγματική εμπορική ή βιομηχανική εγκατάσταση στην εν λόγω χώρα ή έδαφος, υπό την προϋπόθεση ότι οι εταιρείες και τα άλλα νομικά πρόσωπα ενός κράτους μέλους που δικαιούνται προστασίας δυνάμει της οδηγίας 87/54/ΕΟΚ απολαύουν προστασίας στην εν λόγω χώρα ή έδαφος.

Οι χώρες και τα εδάφη που εμφαίνονται στο παράρτημα και που πληρούν την προϋπόθεση που αναφέρεται στο δεύτερο εδάφιο, καθορίζονται από την Επιτροπή η οποία ενημερώνει και τα κράτη μέλη.

Άρθρο 2

Η παρούσα απόφαση εφαρμόζεται από την 1η Ιουνίου 1988.

Τα κράτη μέλη παρατείνουν μέχρι τις 7 Νοεμβρίου 1990 το δικαίωμα προστασίας που έχει κτηθεί βάσει της παρούσας απόφασης στα πρόσωπα που αναφέρονται στο άρθρο 1.

Τα τυχόν αποκλειστικά δικαιώματα που έχουν κτηθεί βάσει της παρούσας απόφασης εξακολουθούν να παράγουν αποτελέσματα κατά την περίοδο που προβλέπεται από την οδηγία 87/54/ΕΟΚ.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 31 Μαΐου 1988.

Για το Συμβούλιο

Ο Πρόεδρος

H. KLEIN

(1) ΕΕ αριθ. L 24 της 27. 1. 1987, σ. 36.

ΠΑΡΑΡΤΗΜΑ

Αυστρία

Φινλανδία

Γαλλική Πολυνησία

Νότια και ανταρκτικά γαλλικά εδάφη

Ισλανδία

Ιαπωνία

Νέα Καληδονία και εξαρτήσεις

Νορβηγία

Σουηδία

Ελβετία

Εδαφική ενότητα Μαγιότ

Εδαφική ενότητα Σαίν Πιέρ και Μικελόν

Ουάλλις και Φουτούνα.